AFRIKAANSE OPSOMMING: 'n Herkonfigureerbare-vervaardigingsstelsel (HVS) is 'n vervaardigingsparadigma wat daarop gemik is om te reageer op die vervaardigingsonsekerheid wat veroorsaak word deur hardewarefalings en veranderinge in die globale mark. Vervoerstelsels vir HVS'e moet die roete van onderdele tussen vervaardigingsstasies maklik kan aanpas, terwyl die vervoerinfrastruktuur optimaal benut word om die HVS se deurset te maksimeer. In hierdie tesis word 'n holoniese roeteringsbeheerder met "stigmergy", gemik op 'n vervoerband met pallette vir 'n HVS, ontwikkel met behulp van Erlang. Die doel is om die geskiktheid van Erlang te evalueer in die implementering van 'n holoniese beheerargitektuur waar 'n groot aantal gelyktydige prosesse binne een beheerder benodig word. Die roeteringsbeheerder is 'n aanpassing van argitekture wat in die literatuur voorkom, en gebruik elemente van die produk-hulpbron-bestelling-hulp-argitektuur (PROSA). Die roeteringsbeheerder is 'n voerbandbeheerder wat 'n pallet van 'n beginpunt na 'n bestemming binne die vervoerstelsel neem, gebaseer op 'n instruksie wat deur 'n buite-bron, soos 'n gebruiker, gegee word. Die voerbandbeheerder maak gebruik van bestelling-, hulpbron-, haalbaarheid- en mier-holons om die palet-oordrag uit te voer. Bestelling-, haalbaarheid- en mier-holons is elk in hul eie Erlang proses geïmplementeer binne die voerbandbeheerder, terwyl hulpbron-holons drie Erlang prosesse gebruik het. Die voerbandbeheerder is in die “Mechatronics, Design and Automation Research Group” (MADRG) aan die Universiteit Stellenbosch getoets. Hoërvlakbeheer is uitgevoer deur die voerbandbeheerder, wat in hierdie tesis beskryf word, te verbind met voorheen ontwikkelde laer-vlak beheerders. Die resultate van die toetse het bewys dat die beheerder al die vereiste eienskappe van 'n HVS besit en suksesvol palletverkeer binne die vervoerstelsel kon bestuur, insluitende die vermy van bottelnekke en die verandering van 'n voorheen bepaalde roete wanneer vervoerband-segmente onverwags beskikbaar of onbeskikbaar raak. Daar is bevind dat Erlang 'n gepaste programmeringstaal is om te gebruik in die implementering van die voerbandbeheerder. Erlang beskik oor ingeboude funksionaliteit wat gerieflik en nuttig is. Met Erlang was dit moontlik om prosesse met gemak te skep en te loop, selfs wanneer die stelsel aan die gang was.